केरल की पंपा और अचनकोविल नदियों की धारा से निकली 12 किलोमीटर लंबी नदी कुट्टमपरूर पिछले दस साल से गंदे पानी का पर्याय बन चुकी थी। एक समय नदी का पानी लोग पीने के लिए इस्तेमाल करते थे, लेकिन अवैध खनन और कूड़े-कचरे से नदी का पानी एकदम प्रदूषित हो गया था। गांव के कुछ लोगों ने नदी को साफ करने के बारे में सोचा, लेकिन उनके पास कोई आइडिया नहीं था कि इसे कैसे साफ किया जाये। ग्राम पंचायत की एक कर्मचारी को जब पता चला कि गांव के लोग नदी को साफ करने की योजना बना रहे हैं तो उन्होंने महात्मा गांधी रोजगार गांरटी योजना (मनरेगा) के जरिए गांव वालों के इस मिशन को साकार करने के बारे में सोचा। इस मिशन में गांव के महिला और पुरुषों को मिलकार लगभग 700 मजदूर शामिल थे। इन मजदूरों ने पूरी लगन के साथ नदी को साफ करने का जिम्मा उठाया और सिर्फ चार महीने में नदी को साफ कर दिया। पिछले साल नवंबर में शुरू हुआ ये मिशन इस साल मार्च में खत्म हुआ।